কুম্ভে এখন মৃত্যুমিছিল, কেমন ছিল সেই অভিশপ্ত রাত?

সিঙ্গুর: ‘ঘটনার সময় কিছুই বুঝতে পারিনি। পরে স্নান সেরে ফিরে আসার সময় দেখলাম চারিদিকে কম্বল, ব্যাগ, জুতো জামাকাপড় ঘট ছড়িয়ে ছিটিয়ে পড়ে আছে।’ কুম্ভ মেলায় (Mahakumbh 2025) মৌনী অমাবস্যা (Mouni Amavasya) উপলক্ষ্যে শাহী স্নান সেরে সিঙ্গুরে ফিরে অভিজ্ঞতার কথা শোনালেন ভক্তরা।

এবছর কুম্ভ মেলার প্রথম থেকেই কোটি কোটি মানুষ ভিড় জমাচ্ছেন সঙ্গমে। মৌনী অমাবস্যা উপলক্ষে বুধবার মহাকুম্ভে ছিল অমৃত স্নান।

আরও পড়ুন: ‘পরামর্শ ভুলে গেছে, শুধু টাকার পিছনে দৌড়চ্ছে’, কেজরি প্রসঙ্গে বিস্ফোরক আন্না হাজারে

মঙ্গলবার রাত থেকেই মানুষের ভিড় বাড়তে থাকে প্রয়াগরাজে । অত্যাধিক ভিড়ের চাপে গভীর রাতে ঘটে যায় বিপত্তি। ধাক্কাধাক্কি ঠেলাঠেলিতে পদপিষ্ট হন বহু মানুষ। পরিবার-পরিজন আত্মীয়-স্বজন ও বন্ধু-বান্ধবদের থেকে বিচ্ছিন্ন হয়ে যান অনেকে। পদপিষ্ট হয়ে ইতিমধ্যে ৩০ জনের মৃত্যুর খবর এসেছে। পাশাপাশি আহত হয়েছেন অনেকে।ঘটনার পর আরও নিরাপত্তা ব্যবস্থা বাড়ানো হচ্ছে।

কুম্ভ মেলায় অমৃত স্নান করতে এ রাজ্য থেকেও প্রচুর মানুষ ট্রেনে করে এবং ব্যক্তিগত গাড়ি ভাড়া করে প্রয়াগরাজে গেছেন। সিঙ্গুর থেকে ট্রেনে করে সোমবার রওনা দেন কয়েকজন যুবক। মঙ্গলবার সন্ধ্যায় পৌঁছান সঙ্গমে। বুধবার ভোরে ত্রিবেণী সঙ্গমে শাহী স্নান সারেন। প্রচন্ড ভিড় ছিল সারারাত। পা নড়াবার জায়গা ছিল না। তাঁরা যেখানে ছিল সেখান থেকে কিছুটা দূরে পদপিষ্ট হবার ঘটনা ঘটলেও তখন কিছু টের পাননি। পরে ঘটনার কথা শোনেন। কিন্তু সকালে শাহী স্নান সেরে ফিরে আসবার সময় ঘটনাস্থলের দৃশ্য চাক্ষুষ করেন তাঁরা। বুধবার ট্রেন ধরে বৃহস্পতিবার সিঙ্গুরে নামেন ভক্তরা। হাতে সঙ্গমের শাহী জল ।

সিঙ্গুরে নেমে রাজু রুই দাস জানান, ‘আমরা রাতে গঙ্গাঘাটেই ছিলাম। কিন্তু সেভাবে কিছু বুঝতে পারিনি। মাইকে একবার ঘোষনা হল হুড়োহুড়ি করবেন না, আস্তে আস্তে স্নান করে নেবেন।‌ তারপরেই ব্যারিকেড ভেঙে পদপিষ্ট হয়ে এসব ঘটনা ঘটে। ঘটনার পর তো ওখানে কাউকে যেতে দেয়নি। পরে স্নান সেরে আসবার সময় দেখলাম চারিদিকে কম্বল, ব্যাগ, জুতো, ঘট, জামা প্যান্ট পড়ে আছে। তবে অসম্ভব ভিড় ছিল এলাকায় । পা দিয়ে দাঁড়াবার জায়গা ছিল না।’